Киләчәк шәһәре - Саранскига сәяхәт (ФОТО)

	Мордовия Республикасы башкаласы Саранскига самолетта ике көнлек сәяхәт оештырылачагын белгәч, мин барыргамы, бармаскамы дип берникадәр икеләнебрәк торган идем. Урамда да, эшебездә дә иң кызу чак бит.	 Редакциядәге эшләрне бераз җайга салып, Курумоч аэропортында артык зур булмаган АН-24 очкычына кереп йомшак креслога утыргач (көндезге эсселек тә кими төшкән иде инде), күптәнге танышларымны күрүгә, бөтенләй тынычландым дияргә була. Кырыемда гына - казахларның “Ак жол” оешмасы президенты урынбасары Большая Глушица районы бүлеге җитәкчесе Есмөхәммәт Нуржанов, Самара шәһәренең еврей милли-мәдәни автономиясе рәисе Марк Коган, “Самар-Ен” өлкә чуваш газетасы редакторы Николай Давыдов. Ә без татарлар делегациясе составында өчәү - мин, Рәфгать Әһлиуллин, өлкә “Бердәмлек” газетасының баш мөхәррире, Тольятти шәһәре татарларының милли-мәдәни автономиясе рәисе урынбасары Сәүбән Рәфыйков һәм өлкә “Туган тел” оешмасы советы әгъзасы, “Самара татарлары” сайты редакторы Римма Нуретдинова. Өлкә Халыклар дуслыгы йортыннан да аның директоры Дмитрий Мюльбах белән бергә әле тагын оешманың өч хезмәткәре бара икән. Ә барлыгы егерме дүрт кешедән торган безнең делегацияне Самара өлкәсе губернаторы Администрациясе җитәкчесенең урынбасары, җәмәгатьчелек фикерен өйрәнү департаменты җитәкчесе Денис Иванович Подсеваткин җитәкли.  
	Рәфгать ӘҺЛИУЛЛИН	
Бердәмлек

	№ 34 | 23.08.2014	


